B4-1347, 1360, 1410 και 1435/96

Ψήφισμα σχετικά με την κατάσταση στη Λευκορωσία

Το Ευρωπαϊκό Κοινοβούλιο,

- έχοντας υπόψη το σχέδιο συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης και της Λευκορωσίας,

- έχοντας υπόψη τα προηγούμενα ψηφίσματά του σχετικά με την κατάσταση στη Λευκορωσία, ιδιαίτερα το ψήφισμά του της 24ης Οκτωβρίου 1996 ((ΣΠ της ημερομηνίας αυτής, Μέρος ΙΙ, σημείο 12.)),

- έχοντας υπόψη τις δηλώσεις της ad hoc αντιπροσωπείας του, η οποία εστάλη για να παρακολουθήσει την κατάσταση στη Λευκορωσία κατά τη διάρκεια του δημοψηφίσματος και των αναπληρωματικών κοινοβουλευτικών εκλογών που διεξήχθησαν την Κυριακή 24 Νοεμβρίου 1996,

A. εκτιμώντας ότι υπάρχουν σοβαρές αμφιβολίες όσον αφορά τη διεξαγωγή του δημοψηφίσματος λαμβάνοντας υπόψη τις σοβαρές πολυάριθμες παρατυπίες που σημειώθηκαν κατά την προετοιμασία της ψηφοφορίας, κατά την εναρκτήρια φάση του δημοψηφίσματος το οποίο διεξήχθη μεταξύ της 9ης και 24ης Νοεμβρίου 1996, καθώς και κατά την ώρα που έκλεισαν οι κάλπες,

Β. επισημαίνοντας ότι ο Πρόεδρος Λουκασένκο χρησιμοποίησε τα αποτελέσματα του Συνταγματικού Δημοψηφίσματος για να αυξήσει και να εδραιώσει την αυταρχική ηγεσία του, παρατείνοντας την παραμονή του στην εξουσία από πέντε σε επτά έτη και εφαρμόζοντας άμεσα τις διατάξεις της πρότασης συντάγματος η οποία έγινε ευνοϊκά αποδεκτή στο συνταγματικό δημοψήφισμα, αντίθετα με τις αντιρρήσεις του προέδρου της κεντρικής εκλογικής επιτροπής ο οποίος κατόπιν τούτου απολύθηκε από τον Πρόεδρο Λουκασένκο,

Γ. επισημαίνοντας ότι επί τη βάσει του δημοψηφίσματος συστάθηκε αμέσως Βουλή, απαρτιζόμενη από 112 μέλη τα οποία ορίσθηκαν από τον Πρόεδρο Λουκασένκο με μοναδικό κριτήριο την αφοσίωσή τους στον Πρόεδρο,

Δ. επισημαίνοντας ότι ο Πρόεδρος ουσιαστικά κατήργησε το εναπομείναν δημοκρατικά εκλεγμένο Κοινοβούλιο, κλείνοντας μεταξύ των άλλων το κτίριο του κοινοβουλίου με την επέμβαση δυνάμεων ασφαλείας,

Ε. επισημαίνοντας με μεγάλη ανησυχία ότι εξακολουθούν να απειλούνται από τον Πρόεδρο η ελευθερία του τύπου, η ελευθερία των δραστηριοτήτων των εργατικών συνδικάτων, η ελευθερία της έκφρασης και η λειτουργία ανεξάρτητου δικαστικού συστήματος,

ΣΤ. έχοντας υπόψη ότι κατά τη διάρκεια της προεδρίας του κ. Λουκασένκο σταμάτησαν πλήρως οι οικονομικές μεταρρυθμίσεις καθώς και οι προσπάθειες ιδιωτικοποίησης και εκδημοκρατισμού,

1. θεωρεί ότι οι σοβαρές αυτές παρατυπίες που σημειώθηκαν πριν και κατά τη διάρκεια του δημοψηφίσματος, παραποίησαν τα αποτελέσματα[semigr ]

2. καταδικάζει έντονα τη συνεχιζόμενη προσπάθεια του Προέδρου Λουκασένκο να εδραιώσει αυταρχικό και δικτατορικό καθεστώς στη Λευκορωσία[semigr ]

3. αποκηρύσσει τη σύσταση νέας Βουλής, αφοσιωμένης μόνο στον Πρόεδρο Λουκασένκο και δηλώνει ότι το μόνο αντιπροσωπευτικό σώμα στη Λευκορωσία είναι το δημοκρατικά εκλεγμένο Κοινοβούλιο[semigr ]

4. καλεί τους πρέσβεις των κρατών μελών στο Μινσκ να διατηρήσουν επαφές με τις πολιτικές δυνάμεις της αντιπολίτευσης και να ενημερώσουν το Συμβούλιο, την Επιτροπή και το Κοινοβούλιο για την κατάστασή τους[semigr ]

5. επιβεβαιώνει την απόφασή του να μην προχωρήσει στην επικύρωση της συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης και της Λευκορωσίας ή στην εφαρμογή της ενδιάμεσης συμφωνίας, μέχρις ότου οι αρχές της Λευκορωσίας δώσουν σαφή δείγματα της πρόθεσής τους να σεβαστούν πλήρως τα θεμελιώδη δημοκρατικά δικαιώματα και τα δικαιώματα του ανθρώπου[semigr ]

6. καλεί επίσης την Επιτροπή και το Συμβούλιο να διακόψουν όλα τα προγράμματα στήριξης και ενίσχυσης της Λευκορωσίας με εξαίρεση το πρόγραμμα TACIS για τη στήριξη της δημοκρατίας στην εν λόγω χώρα το οποίο περιλαμβάνει μέτρα για την υποστήριξη των ελεύθερων και ανεξάρτητων μέσων ενημέρωσης[semigr ] καλεί επίσης το Συμβούλιο και τα κράτη μέλη να ασκήσουν την επιρροή τους στα διοικητικά όργανα άλλων διεθνών οργανισμών για την επίτευξη του ίδιου στόχου[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο, την κυβέρνηση και το δημοκρατικά εκλεγμένο Κοινοβούλιο της Λευκορωσίας.